KAZALO

1........... Uvod. 3

2........... Namenski prejemki za EKJS. 3

3........... Prejemki, ki izvirajo iz začasnih zneskov za prestrukturiranje (sektor sladkorja) 4

4........... Pripombe k začasnemu izvajanju proračuna EKJS za leto 2012. 4

5........... Izvajanje namenskih prejemkov za EKJS. 8

6........... Izvajanje prejemkov, ki izvirajo iz začasnih zneskov za prestrukturiranje (sektor sladkorja) 8

7........... Izvajanje Sklada za prestrukturiranje industrije sladkorja. 8

8........... Zaključek. 9

priloga 1: || Začasna poraba na dan 15.10.2012 glede na odobritve EKJS

1. Uvod

Začasno izvajanje proračuna EKJS za leto 2012 je predstavljeno v priloženi preglednici in bo predvidoma znašalo 44 749,8 milijona EUR. Ta znesek v glavnem odraža odhodke EKJS v okviru deljenega upravljanja, kot so jih prijavile države članice med 16. oktobrom 2011 in 15. oktobrom 2012, vključno z popravljenimi zneski na podlagi potrditve obračunov EKJS ter z ukinitvami in zmanjšanji mesečnih povračil v teku proračunskega leta. Vključuje tudi oceno odhodkov v višini približno 31 milijonov EUR, ki jih lahko porabi neposredno Komisija do 31. decembra 2012.

2. Namenski prejemki za EKJS

Na podlagi določb člena 34 Uredbe Sveta (ES) št. 1290/2005 o financiranju skupne kmetijske politike so prejemki, ki izvirajo iz finančnih popravkov na podlagi odločitev o potrditvi skladnosti, iz nepravilnosti in prelevmanov na mleko, namenski prejemki za financiranje odhodkov EKJS. Namenski prejemki se lahko v skladu s temi določbami porabijo za financiranje odhodkov držav članic za EKJS. Če se del teh prejemkov ne porabi, se neporabljeni del samodejno prenese v naslednje proračunsko leto[1].

Kot je bilo navedeno že v prejšnjih poročilih sistema zgodnjega opozarjanja, so razpoložljivi namenski prejemki po prvotnih ocenah Komisije v letu 2012 znašali 1 010 milijonov EUR, in sicer:

– pričakovani namenski prejemki v proračunskem letu 2012 so bili ocenjeni na 805 milijonov EUR. Pričakovani so bili prejemki iz popravkov pri potrditvi skladnosti in prejemki iz nepravilnosti v višini 600 milijonov EUR oziroma 150 milijonov EUR. Prejemki iz prelevmana za mleko so bili ocenjeni na 55 milijonov EUR,

– pričakovani namenski prejemki, ki naj bi se v proračunsko leto 2012 prenesli iz proračunskega leta 2011, so bili ocenjeni na 205 milijonov EUR.

Komisija je v proračunu za leto 2012 namenila prvotno ocenjene namenske prejemke v višini 1 010 milijonov EUR dvema shemama, in sicer:

– 310 milijonov EUR za operativne sklade za organizacije proizvajalcev v sektorju sadja in zelenjave ter

– 700 milijonov EUR za shemo enotnega plačila.

Proračunski organ je v skladu s predlogom Komisije za ti dve shemi odobril sredstva v višini 496 milijonov EUR oziroma 30 472 milijonov EUR. Vsota zgoraj navedenih odobritev in namenskih prejemkov ustreza skupni oceni razpoložljivih odobritev v višini 806 milijonov EUR za operativne sklade za organizacije proizvajalcev v sektorju sadja in zelenjave ter 31 172 milijonov EUR za shemo enotnega plačila.

V Prilogi 1, ki prikazuje začasno izvajanje proračuna za leto 2012, odobritve za sektor sadja in zelenjave ter za nevezane neposredne pomoči pomenijo odobritve za navedena sektorja, ki znašajo 788 milijonov EUR oziroma 37 189 milijonov EUR, brez zgoraj navedenih namenskih prejemkov. Če prištejemo prejemke, namenjene tema sektorjema, znašajo skupne odobritve, predvidene v proračunu za leto 2012, 1 098 milijonov EUR za sektor sadja in zelenjave ter 37 889 milijonov EUR za sektor nevezanih neposrednih pomoči.

3. Prejemki, ki izvirajo iz začasnih zneskov za prestrukturiranje (sektor sladkorja)

Začasni zneski za prestrukturiranje sektorja sladkorja se obravnavajo kot namenski prejemki za financiranje pomoči pri prestrukturiranju industrije sladkorja in drugih pomoči, predvidenih v Skladu za prestrukturiranje industrije sladkorja. Za tržna leta 2006/2007, 2007/2008 in 2008/2009 so bili ti zneski, ki se nanašajo na količinske kvote za sladkor, inulinski sirup in izoglukozo, dodeljene izvajalcem v posamezni državi članici, vplačani v sklad. V času priprave proračuna za leto 2012 se je prvotno pričakovalo, da se bo iz proračuna za leto 2011 v proračun za leto 2012 prenesel znesek v višini 832,2 milijona EUR.

4. Pripombe k začasnemu izvajanju proračuna EKJS za leto 2012

Raven začasnega izvajanja proračuna za leto 2012 je predstavljena v Prilogi 1. V nadaljevanju je kratko pojasnilo nekaterih proračunskih členov, pri katerih se kažejo največja odstopanja (nominalno in relativno) med dejanskimi odhodki in ustreznimi odobrenimi proračunskimi sredstvi iz proračuna za leto 2012.

4.1. Tržni ukrepi

Prevzem odobrenih proračunskih sredstev za posege na kmetijskih trgih je bil v primerjavi z ravnjo izglasovanih odobritev proračuna višji za 176,6 milijona EUR toda nižji za 133,4 milijona EUR, če upoštevamo 310 milijonov EUR, ki so bili predvideni kot namenski prejemki za to poglavje. Ta razlika je posledica skupne nizke porabe večine sektorjev.

4.1.1. Nadomestila za proizvode, ki niso navedeni v Prilogi 1 (–2,9 milijona EUR)

Nizka poraba je v tem primeru posledica manjših plačil držav članic za izvozna potrdila, večinoma pri predelanih proizvodih, ki vsebujejo mlečne sestavine, v primerjavi s prvotno ocenjenimi v proračunu.

4.1.2. Programi za hrano (+15,0 milijona EUR)

V letu 2012 so države članice plačale neporavnane obveznosti v zvezi s stroški prevoza in upravnimi stroški za načrte preteklih let za prikrajšane osebe. Ta plačila, skupaj s plačili držav članic za načrt za leto 2012, so vodila do navedene prevelike porabe proračunskih odobritev za leto 2012 za to shemo.

4.1.3. Oljčno olje (–13,2 milijona EUR)

Nizka poraba tega proračunskega člena izhaja iz shem za zasebno skladiščenje oljčnega olja. Proračun za leto 2012 je za ta člen temeljil na največji količini zasebno skladiščenega oljčnega olja, kakor je bila predvidena v Izvedbeni Uredbi Komisije (EU) št. 1023/2011. Dejansko pa so bile uskladiščene mnogo manjše količine od pričakovanih. Del razpoložljivih odobrenih sredstev pa se uporablja za financiranje dveh dodatnih shem zasebnega skladiščenja, ki ju je bilo treba vzpostaviti zaradi trajajočih neugodnih tržnih razmer na tem trgu. Končna nizka poraba je posledica dejstva, da so se plačila za dodatni shemi začela izvajati pozno v letu 2012 in naj bi se nadaljevala v letu 2013.

4.1.4. Sadje in zelenjava (+283,2 milijona EUR v primerjavi z odobrenimi sredstvi)

Takšna bistveno prevelika poraba sredstev je posledica primerjave odhodkov tega sektorja z odobrenimi proračunskimi sredstvi za leto 2012, ki ne vključujejo namenskih prejemkov za ta sektor. Če se vključi tudi namenske prejemke 310 milijonov EUR za ta sektor (glej opombo * na dnu priložene tabele), skupni znesek odobrenih sredstev naraste na 1 098 milijonov EUR, poraba pa postane prenizka (–26,8 milijona EUR).

Takšna nizka poraba je skupni rezultat različnih stopenj izvajanja shem, ki se financirajo iz sredstev, odobrenih za ta sektor.

V zvezi z operativnimi skladi za organizacije proizvajalcev ter programom razdeljevanja sadja v šolah so imele države članice nižje odhodke od prvotno napovedanih v proračunu.

Vendar so bili odhodki držav članic za pomoči v zvezi z začasnim priznanjem skupin proizvajalcev znatno višji od sredstev, ki so na voljo za to shemo v proračunu za leto 2012.

4.1.5. Proizvodi vinskega sektorja (–36,9 milijona EUR)

Takšna nizka poraba je posledica nekoliko nižjih odhodkov nekaterih držav članic za nacionalne podporne programe za vinski sektor (v primerjavi s proračunsko zgornjo mejo) in pri programu krčenja, ki se financira po tem proračunskem členu.

4.1.6. Drugi rastlinski proizvodi/ukrepi (–26,3 milijona EUR)

Nizka poraba ob koncu leta v tem proračunskem členu je predvsem posledica ukrepov POSEI, zaradi katerih so države članice med letom reprogramirale svoje nacionalne načrte s prehodom od tržne podpore na ukrepe, ki se financirajo v okviru ustrezne sheme neposrednih pomoči v členu 05 03 02.

4.1.7. Mleko in mlečni izdelki (–24,1 milijona EUR)

Razlog za nizko porabo v tem proračunskem členu so manjši odhodki držav članic za program „mleko za šole“ v primerjavi z napovedanimi v izglasovanem proračunu.

4.1.8. Goveje in telečje meso (–8,8 milijona EUR)

Zmanjšanje stopenj izvoznih nadomestil za meso in žive živali aprila 2012 je privedlo do nizke porabe v tem proračunskem členu.

4.2. Neposredne pomoči

Prevzem odobrenih proračunskih sredstev za neposredne pomoči je bil v primerjavi z ravnjo izglasovanih proračunskih odobritev višji za 369,1 milijona EUR, toda nižji za 330,9 milijona EUR, če upoštevamo 700 milijonov EUR, ki so bili predvideni kot namenski prejemki za to poglavje. Do razlike je prišlo predvsem zaradi sektorja ločenih neposrednih pomoči.

4.2.1. Ločene neposredne pomoči (+476,5 milijona EUR v primerjavi z odobritvami)

Takšna bistveno prevelika poraba sredstev je posledica primerjave odhodkov za ločene neposredne pomoči z odobrenimi proračunskimi sredstvi za leto 2012, ki ne vključujejo namenskih prejemkov za ta sektor. Če se vključijo tudi namenski prejemki 700 milijonov EUR za ta sektor (glej opombo * na dnu priložene tabele), skupni znesek odobrenih sredstev naraste na 37 889 milijona EUR, poraba pa postane prenizka (–223,5 milijona EUR).

Takšna nizka poraba je posledica nižjih odhodkov držav članic, predvsem pri shemi enotnega plačila (SEP) in pri ukrepih ločene posebne podpore na podlagi člena 68 Uredbe Sveta (ES) št. 73/2009. Treba pa je upoštevati, da je bilo v okviru sheme enotnega plačila (SEP) v letu 2012 izvedenih 99,7 % razpoložljivih odobrenih proračunskih sredstev. V primeru sheme enotnega plačila na površino (SEPP) je bilo njegovo izvajanje 99,2 % sredstev najvišja stopnja izvajanja do sedaj.

4.2.2. Druge neposredne pomoči (–107 milijonov EUR)

Takšna nizka poraba je predvsem posledica nižjih odhodkov držav članic za ukrepe vezane posebne podpore na podlagi člena 68 Uredbe Sveta (ES) št. 73/2009, za nekatere premije za živali in premijo za stročnice v primerjavi s prvotno napovedanimi v proračunu za leto 2012.

4.3. Revizija odhodkov za kmetijstvo

4.3.1. Potrditev obračunov in skladnosti obračunov iz preteklih let (+228,5 milijona EUR za potrditev obračunov in +36,2 milijona EUR za potrditev skladnosti)

Za proračunsko vrstico potrditev obračunov so izglasovane odobritve za proračun za leto 2012 znašale –200 milijonov EUR. Poudariti je treba, da je Komisija v svojem pisnem predlogu sprememb št. 3 za leto 2012 predlagala popravke za to vrstico v višini –69 milijonov EUR.

Namesto negativnih popravkov na podlagi postopka potrditve obračunov v letu 2012 je Komisija sprejela odločitve o potrditvi obračunov, na podlagi katerih je morala povrniti, tj. izvesti pozitivne popravke v dobro držav članic, neto znesek v višini 28,5 milijona EUR. Zaradi slednjega zneska in zgoraj navedenega negativnega zneska –200 milijonov EUR mora Komisija poiskati in prenesti pozitivna proračunska sredstva iz drugih postavk proračuna v višini okoli 228,5 milijona EUR, da bi to proračunsko postavko v letu 2012 zaprla.

Nadalje so bili na podlagi odločitev o potrditvi skladnosti, ki jih je leta 2012 sprejela Komisija, izvedeni pozitivni popravki v korist držav članic v višini približno 36,2 milijona EUR. Pozitivna proračunska sredstva za kritje tega zneska bo prav tako treba prenesti iz drugih proračunskih postavk.

4.3.2. Drugi odhodki (+38,3 milijona EUR za reševanje sporov)

Proračunski člen 05 07 02 je namenjen kritju stroškov Unije za reševanje sporov. Ta člen je ohranil sredstva v višini 0,8 milijona EUR v letu 2012. Dne 29. marca 2012 je Evropsko sodišče razveljavilo Odločbo Komisije 2007/361/ES. Komisija je zato morala povrniti znesek v višini 39,1 milijona EUR, ki so ga plačale zadevne države članice v skladu z navedeno odločbo. V primerjavi z ohranjenimi sredstvi iz proračuna za leto 2012 je to plačilo povzročilo preveliko porabo teh sredstev v znesku, navedenem zgoraj.

4.4. Drugi odhodki

4.4.1. Varnost živil in krme, zdravje in dobro počutje živali ter zdravstveno varstvo rastlin (–65,0 milijona EUR)

Pri shemah, ki se financirajo na podlagi tega proračunskega člena, gre za neposredna plačila Komisije. Do 31. decembra 2012 se še pričakujejo plačila v višini 22,6 milijona EUR.

Zaradi boljšega zdravstvenega stanja živali in sprememb v zakonodaji, na podlagi katerih je treba izvajati manj testov za TSE, so bile pričakovane potrebe za programe živalskih bolezni in njihovo izkoreninjenje manjše, kot so bile predvidene v proračunu za leto 2012. Zato je Komisija v spremembi proračuna št. 6/2012, ki je bila sprejeta 12. decembra 2012, predlagala zmanjšanje odobrenih proračunskih sredstev v višini 64,5 milijona EUR.

5. Izvajanje namenskih prejemkov za EKJS

Priložena preglednica kaže, da so skupni namenski prejemki, razpoložljivi v letu 2012, znašali 1 341,1 milijona EUR. V primerjavi s prvotno napovedanimi 1 010 milijoni EUR gre za 331,1 milijona EUR višji znesek.

Ta razlika je delno posledica dejstva, da je bil znesek namenskih prejemkov, ki so se prenesli iz leta 2011 v leto 2012 in so znašali 441,5 milijona EUR, za 236,5 milijona EUR višji od zneska 205 milijonov EUR, ki je bil prvotno predviden v proračunu. Treba je poudariti, da so se namenski prejemki, ki so se prenesli iz leta 2011 v leto 2012, v celoti uporabili za financiranje odhodkov v proračunskem letu 2012 v skladu s členom 10 finančne uredbe.

Poleg tega so namenski prejemki, ki so bili na novo pobrani v letu 2012, znašali 900,4 milijona EUR v primerjavi z 805 milijoni EUR, predvidenimi v proračunu. To je predvsem posledica dejstva, da nekatere države članice nazadnje niso zahtevale, kot se je prvotno pričakovalo, da se njihovi popravki pri potrditvi skladnosti plačajo v obrokih, zaradi česar so bili ustrezni namenski prejemki pobrani hitreje kot sicer. Del na novo pobranih namenskih prejemkov, ki se v letu 2012 ne bo uporabil, se bo prenesel v proračun za leto 2013 za financiranje odhodkov, nastalih v navedenem letu.

6. Izvajanje prejemkov, ki izvirajo iz začasnih zneskov za prestrukturiranje (sektor sladkorja)

V skladu z zakonodajo od novembra 2009 državam članicam niso bili zaračunani nobeni novi začasni zneski za prestrukturiranje. Zato so skupni namenski prejemki, ki so na voljo Skladu za prestrukturiranje industrije sladkorja, enaki prenesenemu znesku iz proračuna za leto 2011, ki v nasprotju s prvotnimi ocenami znaša 856,8 milijona EUR. Ta znesek je bil višji od 832,2 milijona EUR, predvidenega v opombah za proračun za leto 2012, ker so bila plačila za pomoč konec leta 2011 nižja od pričakovanih. Komisija je v pisnem predlogu spremembe št. 1 za leto 2013 navedla, da pričakuje, da bo znesek namenskih prejemkov v višini 675 milijonov EUR iz Sklada za prestrukturiranje industrije sladkorja na voljo za EKJS ob njegovem zaprtju 30. septembra 2012. Iz predhodnih podatkov o izvajanju proračuna, ki so jih posredovale države članice, je razvidno, da bodo namenski prejemki, ki so na voljo za EKJS, znašali približno 755 milijonov EUR.

7. Izvajanje Sklada za prestrukturiranje industrije sladkorja

Države članice so do 30. septembra 2012, ki je zadnji dan izvajanja Sklada, izvedle neto plačila v višini 109,7 milijona EUR za pomoči v zvezi z ukrepi za prestrukturiranje, diverzifikacijo ali rafiniranjem sladkorja. Poleg manjših prilagoditev ni mogoče pričakovati nobenih plačil v okviru tega Sklada po 30. septembru 2012. Splošna raven plačil, izvedenih v okviru Sklada za prestrukturiranje sladkorne industrije, je bila v letu 2012 manjša v primerjavi z ravnjo, ki jo je napovedala Komisija v proračunu za leto 2012, kar je povzročilo višji znesek namenskih prejemkov, ki so ostali v Skladu, kot je navedeno v točki 6.

8. Zaključek

Začasno izvajanje proračuna za EKJS za leto 2012 presega odobrena proračunska sredstva za 780,2 milijona EUR (razen zgoraj omenjenega zmanjšanja sredstev v višini 65,4 milijona EUR za zdravstveno varstvo živali in rastlin v spremembi proračuna št. 6/2012 – glej točko 4.4.1), kar se krije iz razpoložljivih namenskih sredstev v višini 1 341,1 milijona EUR.

Še vedno je treba izvesti številne prilagoditve in prerazporeditve odobritev ob koncu leta. Ob upoštevanju tega in že navedenega se ocenjuje, da bi namenski prejemki, ki jih je za EKJS treba prenesti v leto 2013, znašali 490 milijonov EUR. Zaradi pozitivnega salda namenskih prejemkov Sklada za prestrukturiranje industrije sladkorja je treba v proračun za EKJS za leto 2013 prenesti še dodatni znesek v višini 755 milijonov EUR.

[1] Najprej je treba porabiti prenesene namenske prejemke, torej pred odobrenimi proračunskimi sredstvi, ki jih je izglasoval proračunski organ, ali namenske prejemke, ustvarjene med letom (člen 10 Uredbe Sveta (ES) št. 1605/2002 o finančni uredbi, ki se uporablja za splošni proračun Evropskih skupnosti).